Beda x-xogħol ta’ preparament mill-haddiema tal-Enemalta stess biex jibdew jizzarmaw partijiet mill-impjant fil-Power Station tal-Marsa li huma mitfija. Il-Kap Eżekuttiv tal-Enemalta Frederick Azzopardi qal lil tvm.com.mt fi tmiem il-ġimgħa li diġa saru provi dwar jekk l-impjant tad-Delimara waħdu jistax ilaħħaq mad-domanda għall-elettriku. Il-ġenerazzjoni tal-elettriku mill-Power Station tal-Marsa battiet sew u mistennija tieqaf ghal kollox fi ftit xhur oħra, fl-istess waqt li qed jitħaffef il-pass biex il-Power Station tintefa għal kollox u tiżżarma. L-Enemalta se toħroġ sejħa għall-offerti biex tħott tat-tliet ċmieni u l-erba’ tankijiet kbar li fihom jinħażen il-heavy fuel oil. Il-kuntrattur ser jintrabat b’penali jekk ix-xogħol ma jitlestiex fil-ħin. L-Enemalta ilha mill-2012 teħel penali mill-MEPA minħabba li għadha qed tħaddem il-power station tal-Marsa li l-permess ambjentali tagħha ilu li skada. L-għeluq tagħha ser inaqqas bil-kbir l-emissjoni tal-gassijiet fl-atmosfera li Malta hija obbligata tnaqqas biex tilħaq il-miri internazzjonali.